
ALDEZ AURREKO KONTSULTA PUBLIKOA, ARABAKO BATZAR NAGUSIEN AURREAN ARAUGINTZARAKO HERRI EKIMENA ARAUTZEN DUEN FORU ARAUAREN PROIEKTUARI BURUZKOA

Arabako Foru Aldundiaren xedapen orokorrak egiteko prozedura onesten duen Foru Gobernu Kontseiluaren otsailaren 28ko 6/2023 Foru Dekretuaren 9. artikuluak xedatzen du araugintza xedapen bat egiteko prozedura hasi aurretik, sail sustatzaileak kontsulta publiko bat egin behar duela, herritarren eta eraginpean egon daitezkeen antolakunderik adierazgarrienen iritzia jasotzeko, honako atal hauen inguruan:

a) ekimenaren bidez konpondu nahi diren arazoak
b) onesteko beharra eta egokitasuna
c) xedapenaren helburuak
d) beste aukera arautzaile eta ez-arautzaile batzuk
e) xedapenaren xede taldea

Hori betetzeko, aldez aurreko kontsulta publikoa egiten da, Arabako Lurralde Historikoaren Erakunde Antolaketari buruzko martxoaren 7ko 1983 Foru Arauak 7. artikuluan jasotako araugintzarako herri ekimena arautzen duen xedapen bat egin aurretik. Kontsulta Gobernu Irekiaren Atariaren bidez egingo da, hamar egun balioduneko epean, Arabako Foru Aldundiaren webgunean argitaratzen den egunetik aurrera.

Herritar, erakunde zein elkarteek, egoki baderitzote, iragarki honetan planteatutako alderdiei buruz duten iritzia adierazi ahal izango dute 2026ko uztailaren 14tik 2026ko uztailaren 27ra arte, Gobernu Irekian, aurrezkontsultak@araba.eus helbide elektronikoko postontziaren bidez.
	AURREKARIAK
	Arabako Lurralde Historikoaren Erakunde Antolaketari buruzko martxoaren 7ko 1983 Foru Arauak 7. artikuluan jasotzen duenez, araugintza ekimena, Foru Aldundiari eta Batzar Nagusietako prokuradoreei ez ezik, herritarrei ere badagokie, dagokion foru arauan horri buruz ezartzen denaren arabera.

Araugintzako herri ekimena oso goiz arautu zen Araban; izan ere, Arabako Batzar Nagusien aurrean araugintzarako herri ekimena arautzen duen uztailaren 4ko 15/1986 Foru Arauak arautu zuen, baita Arabako Batzar Nagusietako Funtzionamendu Araudiak ere.

15/1986 Foru Arauak ez du aldaketarik izan indarrean egon den berrogei urteetan; aitzitik, aldaketak izan dira beste bi lurralde historikoen eta Euskal Autonomia Erkidegoaren araudietan, zeinetan berritu egin baita herritarrek parte hartzeko funtsezko tresna horren arauketa, maila desberdinetan eta helburu desberdinekin.

Herri ekimena arautzen duen araua berritzeko, foru araua proposamen bat aurkeztu zen 2025ean. Proposamen horrek akats asko zituen, eta bertan behera geratu zen, Batzar Nagusien aldetik babes nahikoa izan ez zuelako. Horiek horrela, gobernu honek, Foru Gobernu Kontseiluaren martxoaren 13ko 135/2025 Erabakiaren bidez, adierazi zuen araudi hori eguneratzeko aukera zegoela, baina foru arau proposamen haren oinarri izan zirenez bestelako legezkotasun eta aukera parametro batzuen pean. 

	KONPONDU NAHI DIREN ARAZOAK


	Foru arau berriaren bidez erantzuna eman nahi zaio bai herritarrek parte hartzeko mekanismo horren erabilera eskasari, bai 15/1986 Foru Arauaren eta arau hori indarrean jarri zenetik testuinguru politiko-sozialean gertatu diren aldaketa sakonen arteko egokitzapen faltari.

Zehazki, araugintzako herri ekimenak sinatzeko eskubidearen eremu subjektiboa zabaltzeko aukera dago, baita ekimen horiek aurkezteko behar den sinadura kopurua murriztekoa ere.

Gainera, aukera dago ekimen horiek izapidetzeko arauketan hobekuntzak egiteko, gaur egun hutsune juridiko handiak baitaude, eta aukera dago, halaber, araugintzako herri ekimenen aurkezpena eta izapidetzea gidatu behar duten gardentasun eta publizitate printzipioetan sakontzeko.

Era berean, egokitzat jotzen da herri ekimenen sustatzaileen berme sistema indartzea, bai eta ekimen hori Batzar Nagusietan gauzatzen den bitartean betetzen duten zeregina ere.


	ONESTEKO BEHARRA ETA EGOKITASUNA
	Antzemandako arazoei erantzun egokia emateko, xedapen berri bat egin behar da.
Foru Gobernu Kontseiluaren martxoaren 13ko 135/2025 Erabakian ohartarazi zen araugintzarako herri ekimena arautzen duen araudia berritu behar zela.

	HELBURUAK
	Foru arau proiektu honek helburu hauek ditu, besteak beste:

- Araugintzako herri ekimenak sinatzeko eskubidearen eremu subjektiboa zabaltzea, Arabako herritarren eraldaketa demografiko eta soziologikoetara egokitzeko.

- Araugintzako herri ekimen bat aurkezteko eskatzen den sinadura kopurua murriztea.

- Araugintzako herri ekimenetik kanpo dauden gaien zerrenda zehaztea.

- Araugintzako herri ekimen bat aurkeztean bete behar diren izapideen arauketa hobetzea.

- Araugintzako herri ekimen bat elektronikoki sinatzeko aukera jasotzea.

- Hobekuntzak egitea araugintzako herri ekimenen aurkezpena eta izapidetzea gidatu behar duten gardentasun eta publizitate betekizunen arauketan.

- Ekimenaren sustatzaileen eskubideen eta foru erakundeek haiei laguntza emateko duten betebeharraren arauketa hobetzea.


	EGON DAITEZKEEN BESTELAKO AUKERAK (ARAUTZAILEAK ETA ARAUTZAILEAK EZ DIRENAK)
	Araugintzako herri ekimenen arauketa eguneratzeko beharra egiaztatuta, xedapen aldarazle bat egitea baztertu da, araugintza teknikako arrazoiengatik, eta xedapen berri bat egitea erabaki da, egin nahi diren berrikuntzak sakonak eta askotarikoak direlako. 

	XEDAPENAREN XEDE TALDEA

	Egingo den foru araua Arabako herritarrentzako da.

